Radio-omroeper in ateljee deur rowers aangehouFoto: Pixabay, TheAngryTeddy Niemand is nog in hegtenis geneem nadat ŉ omroeper van ŉ gemeenskapsradiostasie in Rustenburg, Noordwes, Maandag in ŉ ateljee deur rowers vasgebind en die stasie van derduisende rande se toerusting beroof is nie. Virtue Fongoma, bestuurder van die stasie, het gesê die rooftog het Maandag omstreeks 23:00 plaasgevind. “Die omroeper is aangehou in die regstreekse ateljee, vasgebind en geblinddoek. Hulle het gevlug met onder meer rekenaars, televisiestelle en ŉ klankmenger ter waarde van altesaam R95 000,” het hy gesê. “Daar was geen gedwonge toegang nie, dit kom voor asof hulle ingelaat is. Hulle het ŉ rekenaar, selfoon en plasma-televisiestel in die ateljee geneem en in die ou ateljee het hulle ŉ rekenaar en ŉ klankmenger gesteel. In die opname-ateljee het hulle ŉ plasma-televisiestel geneem, by die ontvangs nog ŉ plasma-televisiestel en ŉ rekenaar en in die nuuskantoor is nog ŉ plasma-televisiestel gebuit.” Twee skootrekenaars is ook uit die biblioteek gesteel. “Nêrens is daar ingebreek nie, al die deure is vir hulle oopgemaak. Die veiligheidswag wat aan diens was, word vermis. Ons is nie seker of hy saam met die rowers gewerk het of ontvoer is nie,” het Fongoma gesê. Hy het gesê die radiostasie was van die lug af ná die voorval, maar was Dinsdag weer op die lug. “Ons personeel is geskok. Hierdie is die eerste sodanige voorval in die 22 jaar wat die radiostasie bestaan.” Sers. Kelebogile Moleko, woordvoerder van die polisie, het die voorval bevestig. ŉ Saak van sakeroof word ondersoek.